行簡初授拾遺同早朝入閤因示十二韻
作者：白居易
朝代：唐

paragraphs: 夜色尚蒼蒼，槐陰夾路長。
聽鐘出長樂，傳鼓到新昌。
宿雨沙隄潤，秋風樺燭香。
馬驕欺地軟，人健得天涼。
待漏排閶闔，停珂擁建章。
爾隨黃閤老，吾次紫微郎。
並入連稱籍，齊趨對折方。
鬬班花接萼，綽立雁分行。
近職誠爲美，微才豈合當。
綸言難下筆，諫紙易盈箱。
老去何僥倖，時來不料量。
唯求殺身地，相誓荅恩光。